ระเบียบคณะกรรมการกองทุนเงินทดแทนระเบียบคณะกรรมการกองทุนเงินทดแทนว่าด้วยการรับเงิน การจ่ายเงิน การเก็บรักษาเงินและการจัดหาผลประโยชน์ของกองทุนเงินทดแทนพ.ศ.๒๕๓๗----------------- อาศัยอำนาจตามความในมาตรา๒๙ และมาตรา ๓๒ (๓) และ (๔) แห่งพระราชบัญญัติเงินทดแทน พ.ศ. ๒๕๓๗คณะกรรมการกองทุนเงินทดแทนโดยความเห็นชอบของกระทรวงแรงงานและสวัสดิการสังคมจึงวางระเบียบไว้ดังต่อไปนี้ ข้อ๑ ระเบียบนี้เรียกว่า"ระเบียบคณะกรรมการกองทุนเงินทดแทน ว่าด้วย การรับเงิน การจ่ายเงิน การเก็บรักษาเงินและการจัดหาผลประโยชน์ของกองทุนเงินทดแทน พ.ศ. ๒๕๓๗" ข้อ๒ระเบียบนี้ให้ใช้บังคับตั้งแต่วันที่ ๑๑ ตุลาคม พ.ศ. ๒๕๓๗ เป็นต้นไป ข้อ๓ ในระเบียบนี้ "คณะกรรมการ"หมายถึง คณะกรรมการกองทุนเงินทดแทน "เลขาธิการ"หมายถึง เลขาธิการสำนักงานประกันสังคม "ผู้อำนวยการ"หมายถึง ผู้อำนวยการสำนักงานกองทุนเงินทดแทน "ประกันสังคมจังหวัด"หมายถึง ประกันสังคมจังหวัดแห่งท้องที่ที่นายจ้างมีหน้าที่จ่ายเงินสมทบกองทุนเงินทดแทน "ประกันสังคมเขตพื้นที่"หมายถึง ผู้อำนวยการสำนักงานประกันสังคมเขตพื้นที่แห่งท้องที่ที่นายจ้างมีหน้าที่จ่ายเงินสมทบกองทุนเงินทดแทน "สำนักงาน"หมายถึง สำนักงานกองทุนเงินทดแทน หรือสำนักงานประกันสังคมจังหวัด หรือสำนักงานประกันสังคมเขตพื้นที่ แล้วแต่กรณี "กองทุน"หมายถึง กองทุนเงินทดแทน ข้อ๔ให้เลขาธิการรักษาการตามระเบียบนี้ หมวด ๑ การรับเงิน ----------- ข้อ๕ การรับเงินให้รับได้โดยวิธีการอย่างใดอย่างหนึ่งดังต่อไปนี้ (๑)เงินสด หรือเช็ค หรือดร๊าฟ หรือธนาณัติ (๒)โดยทางธนาคารตามวิธีการที่สำนักงานประกันสังคมกำหนด ข้อ๖เช็คที่จะรับทุกกรณีต้องมีลักษณะและเงื่อนไข ดังนี้ (๑)เป็นเช็คของธนาคารที่ตั้งอยู่ในท้องที่ที่ให้นายจ้างจ่ายเงินสมทบกองทุน และต้องมิใช่เช็คโอนสลักหลัง (๒)มีรายการครบถ้วนตามมาตรา ๙๘๘ แห่งประมวลกฎหมายแพ่งและพาณิชย์ (๓)วันที่ออกเช็คจะต้องเป็นวันที่นำเช็คนั้นมาชำระต่อสำนักงานหรือเป็นเช็คลงวันที่ก่อนวันชำระเงินไม่เกิน ๗ วัน (๔)ไม่เป็นเช็คลงวันที่ล่วงหน้า (๕)เป็นเช็คขีดคร่อมสั่งจ่ายเงินแก่ "กองทุนเงินทดแทน" หรือ"กองทุนเงินทดแทนจังหวัด...." หรือ"กองทุนเงินทดแทนเขตพื้นที่...." และขีดฆ่าคำว่า "ผู้ถือ" ออก หมวด ๒ การจ่ายเงิน ----------- ข้อ๗ การจ่ายเงินให้จ่ายได้ในกรณีดังต่อไปนี้ (๑)จ่ายเป็นเงินทดแทนให้แก่นายจ้าง ลูกจ้าง ผู้มีสิทธิ หรือสถานพยาบาล เพื่อเป็นค่ารักษาพยาบาล ค่าฟื้นฟูสมรรถภาพในการทำงานค่าทำศพ และค่าทดแทนตามระเบียบที่สำนักงานประกันสังคมกำหนด (๒)จ่ายคืนเงินฝากให้แก่นายจ้าง (๓)จ่ายคืนให้แก่นายจ้างหรือบุคคลอื่น ในกรณีที่เงินที่รับไว้เป็นเงินไม่พึงชำระแก่สำนักงาน (๔)จ่ายเป็นเงินลงทุนเพื่อการจัดหาผลประโยชน์ (๕)จ่ายเป็นค่าใช้จ่ายตามมาตรา ๒๘ ตามระเบียบที่สำนักงานประกันสังคมกำหนด (๖)จ่ายเป็นค่าใช้จ่ายตามมาตรา ๔๓ (๗)จ่ายให้แก่ลูกจ้างหรือผู้มีสิทธิตามคำวินิจฉัยของคณะกรรมการหรือตามคำพิพากษาของศาล ข้อ๘ให้บุคคลดังต่อไปนี้เป็นผู้มีอำนาจอนุมัติสั่งจ่ายเงิน (๑)เลขาธิการ หรือผู้ซึ่งเลขาธิการมอบหมาย ซึ่งต้องเป็นข้าราชการพลเรือนสามัญ ดำรงตำแหน่งไม่ต่ำกว่าระดับ ๕ สำหรับการจ่ายเงินที่สำนักงานกองทุนเงินทดแทน (๒)ประกันสังคมเขตพื้นที่.... หรือผู้อำนวยการ หรือผู้ซึ่งเลขาธิการมอบหมาย ซึ่งต้องเป็นข้าราชการพลเรือนสามัญดำรงตำแหน่งไม่ต่ำกว่าระดับ๔ สำหรับการจ่ายเงินที่สำนักงานประกันสังคมเขตพื้นที่..... (๓)ประกันสังคมจังหวัด หรือผู้อำนวยการ หรือผู้ซึ่งเลขาธิการมอบหมาย ซึ่งต้องเป็นข้าราชการพลเรือนสามัญ ดำรงตำแหน่งไม่ต่ำกว่าระดับ๔ สำหรับการจ่ายเงินที่สำนักงานประกันสังคมจังหวัด ข้อ๙ การจ่ายเงินให้จ่ายจากบัญชี"เงินกองทุนเงินทดแทนบัญชีที่ ๒" หรือจากบัญชี "เงินกองทุนเงินทดแทนเขตพื้นที่.... บัญชีที่๒" หรือจากบัญชี "เงินกองทุนเงินทดแทนจังหวัด.... บัญชีที่ ๒" หรือจากเงินทดรองจ่ายตามข้อ๒๓ แล้วแต่กรณี ข้อ๑๐ในกรณีที่เงินกองทุนไม่พอจ่ายเป็นเงินทดแทน จะนำเงินฝากจากนายจ้างมาทดรองจ่ายเป็นการชั่วคราวก่อนก็ได้ ข้อ๑๑ การจ่ายเงินให้จ่ายได้โดยวิธีการอย่างใดอย่างหนึ่งดังต่อไปนี้ (๑)เงินสด และ/หรือเช็ค หรือธนาณัติ (๒)จ่ายโดยทางธนาคาร ตามวิธีการที่สำนักงานประกันสังคมกำหนด ข้อ๑๒ การเขียนเช็คสั่งจ่ายเงินให้เขียนเช็คสั่งจ่ายในนามผู้มีสิทธิรับเงินและขีดฆ่าคำว่า "ผู้ถือ" ออก หมวด ๓ การเก็บรักษาเงิน ------------ ข้อ๑๓ ให้สำนักงานกองทุนเงินทดแทนเปิดบัญชีเงินฝากไว้กับธนาคารแห่งละ ๔ บัญชี คือ (๑)บัญชีเงินฝากกระแสรายวัน โดยใช้ชื่อบัญชี "เงินกองทุนเงินทดแทน บัญชีที่ ๑" เพื่อการโอนเงินเข้าบัญชี"เงินออมทรัพย์กองทุนเงินทดแทน บัญชีที่ ๑" หรือ "เงินกองทุนเงินทดแทน บัญชีที่ ๒" หรือเพื่อการลงทุนเท่านั้น (๒)บัญชีเงินฝากออมทรัพย์ โดยใช้ชื่อบัญชีว่า "เงินออมทรัพย์กองทุนเงินทดแทน บัญชีที่ ๑" เพื่อการโอนเงินเข้าบัญชีเงินฝากกระแสรายวัน"เงินกองทุนเงินทดแทน บัญชีที่ ๑" (๓)บัญชีเงินฝากกระแสรายวัน โดยใช้ชื่อบัญชีว่า "เงินกองทุนเงินทดแทน บัญชีที่ ๒" เพื่อจ่ายตามข้อ ๗ และข้อ ๒๓หรือเพื่อการโอนเงินเข้าบัญชี "เงินออมทรัพย์กองทุนเงินทดแทน บัญชีที่ ๒" เงินออมทรัพย์กองทุนเงินทดแทนเขตพื้นที่...."หรือ "เงินออมทรัพย์กองทุนเงินทดแทนจังหวัด...." (๔)บัญชีเงินฝากออมทรัพย์ โดยใช้ชื่อบัญชีว่า "เงินออมทรัพย์กองทุนเงินทดแทน บัญชีที่ ๒" เพื่อการโอนเงินเข้าบัญชี"เงินกองทุนเงินทดแทน บัญชีที่ ๒" ข้อ๑๔ให้สำนักงานประกันสังคมเขตพื้นที่ .... เปิดบัญชีเงินฝากไว้กับธนาคาร แห่งละ ๓ บัญชี คือ (๑)บัญชีเงินฝากกระแสรายวัน โดยใช้ชื่อบัญชีว่า "เงินกองทุนเงินทดแทนเขตพื้นที่ .... บัญชีที่ ๑" เพื่อการโอนเงินเข้าบัญชี"เงินกองทุนเงินทดแทนบัญชีที่ ๑" ที่ส่วนกลางเท่านั้น (๒)บัญชีเงินฝากกระแสรายวัน โดยใช้ชื่อบัญชีว่า "เงินกองทุนเงินทดแทนเขตพื้นที่..... บัญชีที่ ๒" เพื่อจ่ายตามข้อ ๗ (๑)(๒) (๓) (๕) (๖) (๗) และข้อ ๒๓ (๓)บัญชีเงินฝากออมทรัพย์ โดยใช้ชื่อบัญชีว่า "เงินออมทรัพย์กองทุนเงินทดแทนเขตพื้นที่...."เพื่อการโอนเงินเข้าบัญชีเงินฝากกระแสรายวันบัญชี "เงินกองทุนเงินทดแทนเขตพื้นที่.... บัญชีที่ ๒" เท่านั้น ข้อ๑๕ให้สำนักงานประกันสังคมจังหวัดเปิดบัญชีเงินฝากไว้กับธนาคารแห่งละ ๓ บัญชี ดังนี้ (๑)บัญชีเงินฝากกระแสรายวัน ใช้ชื่อบัญชีว่า "เงินกองทุนเงินทดแทนจังหวัด... บัญชีที่ ๑" เพื่อการโอนเงินเข้าบัญชี"เงินกองทุนเงินทดแทนบัญชีที่ ๑" ที่ส่วนกลางเท่านั้น (๒)บัญชีเงินฝากกระแสรายวัน ใช้ชื่อบัญชีว่า "เงินกองทุนเงินทดแทนจังหวัด... บัญชีที่ ๒" เพื่อจ่ายตามข้อ ๗ (๑) (๒) (๓) (๕) (๖)(๗) และข้อ ๒๓ (๓)บัญชีเงินฝากออมทรัพย์ ใช้ชื่อบัญชี "เงินออมทรัพย์กองทุนเงินทดแทนจังหวัด...."เพื่อการโอนเงินเข้าบัญชีเงินฝากกระแสรายวัน บัญชี "เงินกองทุนเงินทดแทนจังหวัด... บัญชีที่ ๒" เท่านั้น ข้อ๑๖บรรดาเงินรายรับทั้งปวงของสำนักงานในส่วนที่เกี่ยวกับกองทุนให้นำส่งเข้าบัญชี "เงินกองทุนเงินทดแทนบัญชีที่ ๑" หรือ"เงินกองทุนเงินทดแทนเขตพื้นที่.... บัญชีที่ ๑" หรือ "เงินกองทุนเงินทดแทนจังหวัด....บัญชีที่ ๑" แล้วแต่กรณีจะหักไว้เพื่อการใด ๆ ไม่ได้ ข้อ๑๗ บัญชี"เงินออมทรัพย์กองทุนเงินทดแทนเขตพื้นที่...." และบัญชี "เงินออมทรัพย์กองทุนเงินทดแทนจังหวัด....." ให้มีวงเงินตามที่เลขาธิการกำหนด ข้อ๑๘ การจ่ายเงินจากบัญชี"เงินกองทุนเงินทดแทนบัญชีที่ ๑" จะทำได้ก็แต่เฉพาะเพื่อนำไปเข้าบัญชี"เงินออมทรัพย์กองทุนเงินทดแทนบัญชีที่ ๑" หรือ "เงินกองทุนเงินทดแทนบัญชีที่ ๒" หรือ เพื่อนำไปลงทุนเท่านั้น ข้อ๑๙ การสั่งจ่ายเงินจากบัญชี"เงินกองทุนเงินทดแทนบัญชีที่ ๑" ให้มีผู้ลงลายมือชื่อในเช็คร่วมกันสองฝ่าย ๆ ละ หนึ่งคน คือเลขาธิการ หรือรองเลขาธิการ สำนักงานประกันสังคม ฝ่ายหนึ่ง กับผู้อำนวยการหรือผู้ซึ่งเลขาธิการมอบหมาย ซึ่งต้องเป็นข้าราชการพลเรือนสามัญดำรงตำแหน่งไม่ต่ำกว่าระดับ ๗ในสำนักงานกองทุนเงินทดแทนอีกฝ่ายหนึ่ง ข้อ๒๐ การสั่งจ่ายเงินจากบัญชี"เงินกองทุนเงินทดแทนบัญชีที่ ๒" ของสำนักงานกองทุนเงินทดแทนให้มีผู้ลงลายมือชื่อในเช็คร่วมกันอย่างน้อยสองคน ซึ่งต้องเป็นข้าราชการพลเรือนสามัญในสำนักงานกองทุนเงินทดแทนดำรงตำแหน่งไม่ต่ำกว่าระดับ๖ จำนวนหนึ่งคน และข้าราชการซึ่งดำรงตำแหน่งไม่ต่ำกว่าระดับ ๕ อีกหนึ่งคน ข้อ๒๑ การสั่งจ่ายเงินจากบัญชี "เงินกองทุนเงินทดแทนเขตพื้นที่..... บัญชีที่๒"ให้มีผู้ลงลายมือชื่อในเช็คร่วมกันอย่างน้อยสองคนซึ่งต้องเป็นข้าราชการพลเรือนสามัญปฏิบัติงานกองทุนเงินทดแทนหรือกองทุนประกันสังคมดำรงตำแหน่งไม่ต่ำกว่าระดับ ๕ ขึ้นไป จำนวนหนึ่งคนและข้าราชการซึ่งดำรงตำแหน่งไม่ต่ำกว่าระดับ ๓อีกหนึ่งคน ข้อ๒๒ การสั่งจ่ายเงินจากบัญชี"เงินกองทุนเงินทดแทนจังหวัด....บัญชีที่ ๒"ให้มีผู้ลงลายมือชื่อในเช็คร่วมกันสองฝ่าย ๆ ละหนึ่งคน คือประกันสังคมจังหวัดหรือผู้อำนวยการ หรือผู้ซึ่งเลขาธิการมอบหมายซึ่งต้องเป็นข้าราชการพลเรือนสามัญดำรงตำแหน่งไม่ต่ำกว่าระดับ ๕ฝ่ายหนึ่งกับข้าราชการพลเรือนสามัญดำรงตำแหน่งไม่ต่ำกว่าระดับ ๓ ในสำนักงานประกันสังคมจังหวัด อีกฝ่ายหนึ่ง การสั่งจ่ายเงินตามวรรคหนึ่งถ้าจำนวนเงินที่จะจ่ายมีจำนวนเงินเกินกว่าหนึ่งแสนบาท ให้ผู้ว่าราชการจังหวัด หรือรองผู้ว่าราชการจังหวัดหรือแรงงานและสวัสดิการสังคมจังหวัด ซึ่งได้รับมอบอำนาจจากผู้ว่าราชการจังหวัดฝ่ายหนึ่งลงลายมือชื่อร่วมกันกับประกันสังคมจังหวัด หรือ ผู้อำนวยการ หรือผู้ซึ่งเลขาธิการมอบหมายซึ่งต้องเป็นข้าราชการพลเรือนสามัญดำรงตำแหน่งไม่ต่ำกว่าระดับ ๕ อีกฝ่ายหนึ่ง ข้อ๒๓ให้สำนักงานมีเงินสดไว้ทดรองจ่ายคงเหลือสิ้นวัน ณ สำนักงานภายในวงเงินที่เลขาธิการกำหนดโดยเบิกจากบัญชี "เงินกองทุนเงินทดแทนบัญชีที่ ๒" หรือบัญชีเงินกองทุนเงินทดแทนเขตพื้นที่..... บัญชีที่ ๒" หรือบัญชี"เงินกองทุนเงินทดแทนจังหวัด.... บัญชีที่ ๒" แล้วแต่กรณี หมวด ๔ การบัญชี ---------- ข้อ๒๔ ให้สำนักงานจัดทำบัญชีเพื่อบันทึกรายการทางการเงินแสดงถึงผลการดำเนินงาน และฐานะการเงินของสำนักงานโดยถูกต้องตามความเป็นจริง ข้อ๒๕ ระบบบัญชีของสำนักงานให้ปฏิบัติตามระบบบัญชีคู่ ข้อ๒๖ ทุกสิ้นเดือนให้สำนักงานจัดทำรายการรับจ่ายเงินของกองทุน ให้สำนักงานประกันสังคมเขตพื้นที่และสำนักงานประกันสังคมจังหวัดจัดส่งรายงานรับจ่ายเงินพร้อมรายละเอียดประกอบให้สำนักงานกองทุนเงินทดแทนภายในวันที่ ๑๕ ของเดือนถัดไป และทุกสิ้นปีให้ปิดบัญชีตามปีปฏิทินและจัดทำงบการเงินของกองทุนในปีที่ล่วงมาแล้วส่งให้สำนักงานกองทุนเงินทดแทนภายใน ๓๐ วันนับจากวันสิ้นปี ข้อ๒๗ ให้สำนักงานประกันสังคมปิดบัญชีตามปีปฏิทิน และจัดทำงบการเงินรวมของกองทุนส่งให้สำนักงานตรวจเงินแผ่นดินตรวจสอบภายในหนึ่งร้อยยี่สิบวัน นับแต่วันสิ้นปีปฏิทิน ข้อ๒๘ งบการเงินของกองทุน ตามข้อ ๒๗เมื่อสำนักงานตรวจเงินแผ่นดินตรวจสอบรับรองแล้ว ให้เลขาธิการเสนอคณะกรรมการรัฐมนตรีว่าการกระทรวงแรงงานและสวัสดิการสังคม และคณะรัฐมนตรีทราบโดยมิชักช้า ข้อ๒๙ นายจ้างรายใดเป็นบุคคลล้มละลายหรือได้จดทะเบียนเลิกกิจการหรือหยุดประกอบกิจการโดยมิได้จดทะเบียนเลิกกิจการหรือถูกถอนทะเบียนการประกอบกิจการ และไม่อยู่ในฐานะที่จะชำระหนี้ได้หรือในกรณีหนี้นั้นหมดอายุความในการใช้สิทธิเรียกร้อง ก็ให้จำหน่ายออกจากบัญชีเป็นหนี้สูญ โดยผู้มีอำนาจดังต่อไปนี้เป็นผู้อนุมัติ (๑)เลขาธิการ สำหรับหนี้รายละไม่เกินห้าหมื่นบาท (๒)คณะกรรมการ สำหรับหนี้รายละเกินห้าหมื่นบาทขึ้นไป ข้อ๓๐บรรดาเงินตามข้อผูกพันที่จะต้องจ่ายถ้าไม่มีผู้มีสิทธิมาขอรับเงินภายในเวลาสามปีนับแต่วันที่ถึงกำหนดจ่ายโดยที่ได้มีการแจ้งเตือนตามระเบียบสำนักงานประกันสังคมแล้ว ให้โอนเข้าบัญชีเป็นรายได้ของกองทุน ข้อ๓๑ ส่วนลดซึ่งเกิดจากการจ่ายค่าทดแทนเต็มจำนวนในคราวเดียวตามที่บัญญัติไว้ในกฎหมาย ให้โอนเข้าบัญชีเป็นรายได้ของกองทุน หมวด ๕ การจัดหาผลประโยชน์ ---------- ข้อ๓๒ให้สำนักงานประกันสังคมนำเงินไปลงทุนเพื่อจัดหาผลประโยชน์ได้โดยวิธีต่อไปนี้ คือ (๑)ฝากไว้กับธนาคารซึ่งคณะกรรมการให้ความเห็นชอบ (๒)ซื้อพันธบัตรรัฐบาล พันธบัตรรัฐวิสาหกิจ หรือตั๋วเงินคลัง (๓)หลักทรัพย์อื่น ๆ ตามที่ได้รับความเห็นชอบจากคณะกรรมการและกระทรวงแรงงานและสวัสดิการสังคม ข้อ๓๓ การนำเงินไปลงทุนเพื่อจัดหาผลประโยชน์ตามข้อ๓๒ (๒) หรือถอนคืนจะต้องได้รับอนุมัติจากเลขาธิการ ข้อ๓๔วิธีปฏิบัติอื่นใดที่มิได้กำหนดไว้ในระเบียบนี้ ให้นำข้อกำหนดในระเบียบว่าด้วยการเก็บรักษาเงินและการนำเงินส่งคลังของส่วนราชการมาใช้โดยอนุโลม และการใดที่ระเบียบดังกล่าวกำหนดให้เป็นหน้าที่ของผู้อำนวยการกองคลังพึงปฏิบัติก็ให้เป็นหน้าที่ของผู้อำนวยการหรือผู้ซึ่งผู้อำนวยการมอบหมายหรือประกันสังคมเขตพื้นที่ หรือประกันสังคมจังหวัดปฏิบัติเฉพาะในส่วนที่เกี่ยวกับกองทุนเงินทดแทนเช่นเดียวกัน ประกาศณ วันที่ ๑๒ ตุลาคม พ.ศ. ๒๕๓๗ จำลอง ศรีประสาธน์ ประธานกรรมการกองทุนเงินทดแทน[รก.๒๕๓๗/พ๕๒ง/๗๔/๑ พฤศจิกายน ๒๕๓๗]